โตโย-ไทยเจาะตะวันออกกลางสำเร็จ
โตโย-ไทย (TTCL) เจาะตลาดตะวันออกกลางสำเร็จ พบตลาดมูลค่ามหาศาล แถมอัตรากำไรสูง&nbsp;&nbsp;&nbsp;&nbsp;&nbsp;&nbsp;&nbsp;
2 ธ.ค. 2553

โตโย-ไทย (TTCL) เจาะตลาดตะวันออกกลางสำเร็จ พบตลาดมูลค่ามหาศาล แถมอัตรากำไรสูง        
นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัท  โตโย-ไทย คอร์ปอเรชั่น จำกัด (มหาชน) ผู้นำด้านรับเหมาก่อสร้างโรงงานอุตสาหกรรมขนาดใหญ่แบบครบวงจร (EPC) หรือ (Engineering, Procurement and Construction)  เปิดเผยว่าบริษัทฯ  ได้รับหนังสือแจ้งความจำนงค์เพื่อทำสัญญารับงานใหม่เป็นโครงการที่  2 ในสัปดาห์นี้ คือ โครงการงานออกแบบ วิศวกรรมเพื่อผลิตไฟฟ้าจากความร้อนเหลือทิ้งให้กับบริษัทโรงกลั่นน้ำมัน อาบูดาบี (Abu Dhabi Oil Refining Company (TAKREER)) ที่รัฐอาบูดาบี ในประเทศสหรัฐอาหรับ เอมิเรตส์ มูลค่าประมาณ 100 ล้านบาท (หลังจากเพิ่งชนะการประมูลงาน ก่อสร้างโรงงานคาโปรแลคตัม เฟส 3 ให้กับบริษัท อูเบะ เคมิคอลส์ (เอเชีย) จำกัด (มหาชน) ที่จังหวัด ระยอง มูลค่าประมาณ 643 ล้านบาท) โดยทั้ง 2 โครงการบริษัท สามารถเริ่มรับรู้รายได้ตั้งแต่ เดือนพฤศจิกายนนี้ 
“TTCL ประสบความสำเร็จในการบุกเปิดตลาดตะวันออกกลาง โดยได้รับงานออกแบบวิศวกรรม เพื่อก่อสร้างระบบผลิตไฟฟ้าจากความร้อนเหลือทิ้ง ให้กับ บริษัทโรงกลั่นน้ำมัน อาบูดาบี ในประเทศสหรัฐอาหรับ เอมิเรตส์ มูลค่าประมาณ 100 ล้านบาท โดยการนำความร้อนเหลือทิ้งอุณหภูมิ 100°C – 149°C ใน โรงกลั่นน้ำมันรูไวส์(Ruwais) ซึ่งเป็นโรงกลั่นน้ำมันขนาดใหญ่มาผลิตไฟฟ้าจำนวน 1.7 เมกาวัตต์ รวมถึงสามารถผลิตน้ำสะอาดปริมาณ 5,100 ลูกบาศก์เมตรต่อวัน ซึ่งโครงการวิศวกรรมลักษณะนี้เป็นงานวิศวกรรมขั้นสูง ที่ต้องใช้เทคโนโลยีเฉพาะด้านและความชำนาญสูง เหมาะสำหรับโรงกลั่นน้ำมันขนาดใหญ่ เนื่องจากสามารถผลิตไฟฟ้าใช้เองได้โดยไม่สิ้นเปลือง เชื้อเพลิงเพิ่มเติม จึงสามารถลดค่าไฟฟ้า และประหยัดพลังงาน และลดสภาวะโลกร้อนด้วยการลด การปล่อยความร้อนเหลือทิ้งสู่ชั้นบรรยากาศ”
“บริษัทฯคาดหวังว่าการชนะงานโครงการนี้ จะเป็นการเปิดตลาดตะวันออกกลางให้กับบริษัทฯอย่างเต็มตัว เนื่องจากเป็นตลาดที่มีมูลค่าอนาคตการขยายตัวอย่างมาก เนื่องจากเป็นแหล่งน้ำมันสำคัญของโลก จึงมีการขยายตัวของอุตสาหกรรมโรงแยกแก๊ส และ ปิโตรเคมีต่อไปได้อีกมาก  ที่สำคัญลูกค้ากลุ่มนี้ต้องการผู้รับเหมาที่มีความเชี่ยวชาญเฉพาะด้านสูงและมีศักยภาพการเงินสูงจึงมีความต้องการที่จะจ้างผู้รับเหมาระดับโลกได้ ทำให้โอกาสของบริษัทฯที่จะได้รับงานเพิ่มเติมมีสูง และถือเป็นตลาดอนาคตสำคัญแห่งหนึ่งของ TTCL ซึ่งมุ่งมั่นขยายงานในต่างประเทศควบคู่กับงานในประเทศ เพื่อเพิ่มอัตรากำไร และ สร้างการเติบโตอย่างต่อเนื่อง โดยบริษัทฯมีประสบการณ์รับงานต่างประเทศมากว่า 13 ปี ซึ่งมีมูลค่ารวมกว่า 10,000 ล้านบาท โดยเฉพาะในเขต เอเชียและเวียดนามซึ่งมีบริษัทโตโย- เวียดนามเป็นบริษัทฯในเครือ ทั้งนี้บริษัทฯ คาดว่าจะได้พันธมิตรใหม่มาร่วมทุนเพื่อเพิ่มศักยภาพการขยายงานในต่างประเทศ และน่าจะได้ข้อสรุปภายในเร็วๆนี้”
การชนะงานเพิ่มเติม 2 โครงการนี้ ทำให้ TTCL มีปริมาณงานคงค้าง(งานในมือ) เพิ่มขึ้นเป็นกว่า 11,000 ล้านบาท ซึ่งเพิ่มจากโครงการหลักคือ โครงการก่อสร้างโรงงานผลิตเอทานอลที่เวียดนามพร้อมกันถึง 2 โครงการ มูลค่า 4,000 ล้านบาท และโครงการสร้างโรงไฟฟ้า นวนคร (NNE) มูลค่า 4,000 ล้านบาท ซึ่งนอกจากบริษัทฯจะได้รับงานรับเหมา EPC แล้วบริษัทฯได้เข้าลงทุนด้วยการเข้าถือหุ้นบุริมสิทธิ์ประมาณ 60% ของทุนจดทะเบียน ซึ่งเมื่อแล้วเสร็จ บริษัทฯจะมีรายได้จากเงินปันผลรับประมาณปีละ 120  ล้านบาท เป็นเวลา 25 ปี นับตั้งแต่ปี 2556 ตั้งแต่ไตรมาส 4 ปี 2555 เพื่อเป็นการสร้างความมั่นคงให้กับผลประกอบการของ TTCL ต่อไป”
นอกจากนี้ทั้ง 2 โครงการนี้จะช่วยเพิ่มอัตรากำไรของ TTCL อย่างมีนัยยะสำคัญ เนื่องจากงานออกแบบวิศวกรรม เป็นงานที่มีอัตรากำไรขั้นสูงและความเสี่ยงต่ำมาก จึงคาดว่า อัตรากำไรสุทธิของบริษัทฯจะเพิ่มขึ้นอย่างต่อเนื่อง จากที่เพิ่มขึ้นถึง 80% เป็น 8.83% ในไตรมาส 3 ที่ผ่านมา จากอัตรากำไรสุทธิ 4.92% ในไตรมาส 2 และ 4.40% ในไตรมาส 1 ปีนี้ โดยในไตรมาสที่ 3 ปี 2553 TTCL มีกำไรปกติ 112 ล้านบาท เพิ่มขึ้นจาก 84.5 ล้านบาทในไตรมาสที่แล้ว คิดเป็น 32.50 % และมีกำไรสุทธิ 80 ล้านบาท เพิ่มขึ้นจาก 65 ล้านบาทในไตรมาสก่อน และ 62 ล้านบาทในไตรมาส 3 ปีที่แล้ว ส่วนในงวด 9 เดือน ปี 2553 โตโย-ไทย มีอัตรากำไรสุทธิต่อยอดขาย (Net Profit Margin) เพิ่มขึ้นถึง 70%  เป็นอัตรา 5.61%  เทียบกับ 3.31% ในงวดเดียวกันปี 2552 และสร้างผลตอบแทนต่อส่วนผู้ถือหุ้น (ROE) สูงถึง 21.03%